ΓΡΑΠΤΗ ΕΡΩΤΗΣΗ E-0667/97 υποβολή: Nel van Dijk (V) προς την Επιτροπή (6 Μαρτίου 1997)

Θέμα: Τα σχέδια γιά τη βιομηχανική ζώνη Aken-Heerlen ασύμβατα με την οδηγία περί οικοτόπων

Από το 1995 έχω ήδη υποβάλει ερώτηση στην Ευρωπαϊκή Επιτροπή σχετικά με την προστασία του χάμστερ στο Λιμβούργο (Ε-0950/95) ((ΕΕ C 91 της 27.3.1996, σελ. 1 )). Ανέφερα τότε ορισμένα σχέδια που, κατά τη γνώμη μου, δεν ήταν συμβατά με την οδηγία 92/443/ΕΟΚ ((ΕΕ L 206 της 22.7.1992, σελ. 7 )) περί διατήρησης των φυσικών οικοτόπων και της άγριας χλωρίδας και πανίδας. Στην απάντησή της η επίτροπος κ.Bjerregaard με διαβεβαίωσε ότι ανέμενε τα στοιχεία των ολλανδικών αρχών γιά να προσδιορίσει αν ήταν αναγκαία μία ρήτρα παρέκκλισης από το άρθρο 12 γιά τις περιπτώσεις στις οποίες αναφερόμουν.

1. Έχει, εν τω μεταξύ, λάβει η Ευρωπαϊκή Επιτροπή τα εν λόγω στοιχεία και δύναται, επομένως, να απαντήσει πλήρως στην ερώτησή μου;

2. Έχει πληροφορηθεί η Επιτροπή ότι η προβλεπόμενη διασυνοριακή βιομηχανική περιοχή Aken-Heerlen δεν συνιστά απειλή μόνο γιά τον οικότοπο του χάμστερ (Cricetus Cricetus), αλλά κια γιά τα ακόλουθα είδη νυχτερίδας: Myotis daulentonii, Nyctalus noctula, Pipistrellus pipistrellus, Plecoyus auritus, Myotis mystacinus και Eptesicus serotinus; Τόσο το χάμστερ όσο και τα προναφερθέντα είδη νυχτερίδας αναφέρονται στο παράρτημα 4 της οδηγίας 92/43/ΕΟΚ.

3. Τι μέτρα θα λάβει η Επιτροπή γιά να διασφαλίσει ότι η οδηγία 92/43/ΕΟΚ θα τηρηθεί επιμελώς;

Απάντηση της κας Bjerregaard εξ ονόματος της Επιτροπής (25 Απριλίου 1997)

Κατόπιν της απαντήσεώς της, της 1ης Δεκεμβρίου 1995, στη γραπτή ερώτηση Ε-0950/95, η Επιτροπή θα επιθυμούσε να παράσχει στο Αξιότιμο Μέλος τις ακόλουθες περαιτέρω πληροφορίες.

Το άρθρο 12 της οδηγίας 92/43/ΕΟΚ της 21ης Μαΐου 1992 για τη διατήρηση των φυσικών οικοτόπων καθώς και της άγριας πανίδας και χλωρίδας (οδηγία για τους οικοτόπους) ((ΕΕ L 206, 22.7.1992 )) απαιτεί από τα κράτη μέλη να λάβουν τα αναγκαία μέτρα ώστε να θεσπισθεί ένα καθεστώς αυστηρής προστασίας των ζωικών ειδών που αναφέρονται στο σημείο α) του παραρτήματος IV, στην περιοχή φυσικής κατανομής τους, που να απαγορεύει να παρενοχλούνται εκ προθέσεως τα εν λόγω είδη, καθώς και η βλάβη ή καταστροφή των τόπων αναπαραγωγής ή των τόπων ανάπαυσης. Όπως αναφέρει και η προηγούμενη απάντηση, το χάμστερ (Cricetus cricetus) συμπεριλαμβάνεται στο παράρτημα IV, όπως όντως και τα είδη νυκτερίδας που αναφέρει το Αξιότιμο Μέλος.

Οπου οι έρευνες δείξουν ότι ορισμένα έργα χωροταξίας, υποδομής ή κατασκευής βλάπτουν ή καταστρέφουν προστατευόμενα είδη, όπως τα χάμστερ ή οι νυκτερίδες, η Επιτροπή θα επιδιώξει βεβαίως να εξασφαλίσει ότι τηρούνται οι απαντήσεις της οδηγίας για τους οικοτόπους.

Σύμφωνα με το άρθρο 16 της οδηγίας για τους οικοτόπους, τα κράτη μέλη δύνανται, υπό ορισμένους όρους, να παρεκκλίνουν από τις διατάξεις του άρθρου 12.

Όσον αφορά τα έργα που αναφέρει η γραπτή ερώτηση Ε-0950/95, η Επιτροπή έχει λάβει πληροφορίες που δείχνουν ότι εκπληρούνται οι υποχρεώσεις κατά την οδηγία για τους οικοτόπους και ότι λαμβάνονται υπόψη οι επιπτώσεις στον πληθυσμό των χάμστερ.

Η Επιτροπή είναι σε θέση να πληροφορήσει το Αξιότιμο Μέλος ότι η εκτίμηση περιβαλλοντικών επιπτώσεων που διεξήχθη για την προτεινόμενη διασυνοριακή ζώνη οικονομικής ανάπτυξης Aachen-Heerlen έχει λάβει υπόψη τις επιπτώσεις στις νυκτερίδες, επιπλέον των επιπτώσεων στο χάμστερ.